CELEX: 62018TN0451
Language: da
Date: 2018-07-18 00:00:00
Title: Sag T-451/18: Sag anlagt den 18. juli 2018 — Triantafyllopoulos m.fl. mod ECB

15.10.2018   
            
            
               DA
            
            
               Den Europæiske Unions Tidende
            
            
               C 373/12
            
         
      Sag anlagt den 18. juli 2018 — Triantafyllopoulos m.fl. mod ECB
      (Sag T-451/18)
      (2018/C 373/13)
      Processprog: græsk
      
         Parter
      
      
         Sagsøgere: Panaghiote Triantafyllopoulos (Patrasso, Grækenland) og 487 andre sagsøgere (ved advokat N. Ioannou)
      
         Sagsøgt: Den Europæiske Centralbank
      
         Sagsøgernes påstande
      
      
                  —
               
               
                  Den Europæiske Centralbank tilpligtes at betale erstatning for det af sagsøgerne lidte tab, således som det er specificeret for enhver af sagsøgerne i stævningen, og som beløber sig til 83,77 EUR pr. andel ganget med antallet af de andele, som hver af sagsøgerne i egenskab af fysisk eller juridisk person er indehaver af.
               
            
                  —
               
               
                  Den Europæiske Centralbank tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Med dette søgsmål nedlægges der påstand om erstatning for det tab, som sagsøgerne angiveligt har lidt i egenskab af indehavere af andele i »Achaiki Syneteristiki Trapeza SYN.P.E.« (Achaïas Andelskasse) som følge af bankens særlige likvidation, der medførte et større tab med hensyn til værdien af de andele, som hver af sagsøgerne er indehaver af. Tabet kan henføres til den græske nationalbanks mangelfulde kontrol og tilsyn med Achaïas Andelskasse i perioden fra 1999 til 2012, men ligeledes Den Europæiske Centralbanks mangelfulde kontrol og tilsyn med den græske nationalbank, og dermed også, via sidstnævnte, med Achaïas Andelskasse.
      Til støtte for søgsmålet har sagsøgerne anført følgende anbringender.
      
                  1.
               
               
                  Første anbringende vedrører de faktiske omstændigheder, sagsakterne i straffesagen og national ret.
                  
                              —
                           
                           
                              Fra 1999 og indtil den græske nationalbanks inddragelse af Achaïas Andelskasses godkendelse tilegnede diverse forvaltninger sig bankens kapital og anvendte den i strid med loven til kriminelle formål. Kapitalen blev tilegnet uden, at de regler, der gælder for driften af en bank, blev iagttaget. Ifølge national ret er den græske nationalbank den eneste kontrolmyndighed, der er beføjet til at vedtage foranstaltninger med henblik på at forebygge, føre tilsyn og gennemføre tvangsindgreb for at forhindre det, der skete, og som førte til en formøbling af selskabskapitalen.
                           
                        
            
                  2.
               
               
                  Andet anbringende vedrører artikel 340 TEUF.
                  
                              —
                           
                           
                              I henhold til artikel 340, stk. 3, TEUF, skal ECB som selvstændig juridisk person i overensstemmelse med de almindelige retsgrundsætninger, der er fælles for medlemsstaternes retssystemer, erstatte skader forvoldt af den selv eller af dens ansatte under udøvelsen af deres hverv.
                           
                        
            
                  3.
               
               
                  Tredje anbringende vedrører Rettens praksis.
                  
                              —
                           
                           
                              Ifølge Rettens praksis skal der føres bevis for, at der foreligger en kvalificeret tilsidesættelse af en retsregel, der har til formål at tillægge borgerne rettigheder. Hvad angår kravet om, at tilsidesættelsen skal være kvalificeret, er det afgørende kriterium for, at dette krav er opfyldt, om det pågældende EU-organ groft og åbenbart har overskredet grænserne for dets skønsbeføjelser. Omfanget af det lidt tab og antallet af berørte personer er et kriterium, som kan anvendes ved vurderingen af, om det pågældende organ groft og åbenbart har overskredet grænserne for dets skønsbeføjelser. Det skal desuden bemærkes, at der foreligger en kvalificeret tilsidesættelse af EU-retten, såfremt det pågældende organ ved at handle forsvarligt og udvise sædvanlig omhu kunne have undgået at begå fejl. ECB har tilsidesat sin forpligtelse til ifølge traktaten og dens egen vedtægt at pålægge den græske nationalbank sanktioner for dennes manglende tilsyn med Achaïas Andelskasse. ECB er på sin side ansvarlig for at kontrollere, om medlemsstaternes nationalbanker handler i overensstemmelse med bestemmelserne i traktaten og deres vedtægter. Såfremt den ikke fører denne kontrol, er der tale om manglende udøvelse af forvaltningsopgaver — tilsidesættelse af princippet om god forvaltning — hvilket kunne være undgået, hvis ECB havde vedtaget passende foranstaltninger med henblik på at »påminde« den græske nationalbank om dens forpligtelser i henhold til traktaten, og om at det ikke er tilladt at undlade at føre tilsyn med kreditinstitutterne, eftersom dette kan bringe EU’s monetære stabilitet, som er hovedformålet med ECB, i fare. ECB burde have kontrolleret, om den græske nationalbank i dens egenskab af medlem af Det Europæiske System af Centralbanker opfyldte sine forpligtelser, og såfremt den havde konstateret, at disse forpligtelser var blevet tilsidesat, skulle den have vedtaget passende foranstaltninger og ikke forholdt sig passivt.